༈དཀོ༷ན་མཆོ༷ག་རིན་ཆེན་གསང་གསུམ་འདུས་པའི་བདག། འཇི༷གས་མེ༷ད་སྤོབས་པས་ཐུབ་བསྟན་རྒྱལ་སྲིད་ལ།  ། དབ༷ང་བསྒྱུར་ཆོས་ཀྱི་རྒྱལ་པོ༷་འགྲོ་བའི་མགོན།  ། བཀའ་དྲིན་མཚུངས་མེད་བླ་མར་གསོལ་བ་འདེབས།  ། བགྲང་ཡས་རྒྱལ་བས་འདུལ་བར་མ་ནུས་པའི།  ། བདག་ཅག་སྐལ་དམན་འགྲོ་བའི་སྐྱབས་གཅིག་པུ།  ། རྗེ་བཙུན་བླ་མ་དཀོ༷ན་མཆོ༷ག་འཇི༷གས་མེ༷ད་དབ༷ང་།  ། ཉམ་ཐག་བདག་གི་སྨྲེ་སྔགས་འདི་དགོངས་ཤིག། མགོན་པོ་ཁྱོད་ཀྱིས་ཕྱོགས་བཅུའི་རྒྱལ་རྣམས་དང་།  ། རྒྱལ་སྲས་དཔའ་བོའི་ཚོགས་ལས་དབང་གསོལ་ཏེ།  ། མགོན་མེད་ལྔ་བརྒྱ་ཐ་མའི་འགྲོ་བ་རྣམས།  ། སྒྲོལ་བའི་ཐུགས་བསྐྱེད་དམ་བཅའ་མཛད་ལགས་ན།  ། གང་གིས་ཕྱག་མཚན་བཞེས་པའི་ཞིང་འདི་ཡི།  ། གདུལ་བྱའི་འོས་སུ་གྱུར་པ་ཆེས་མང་ཞིག། མགོན་མེད་སྐྱབས་དང་བྲལ་བ་ཡལ་བོར་ཏེ།  ། ཞི་བའི་བདེ་ལ་གཞོལ་བ་ཇི་ལྟར་རིགས།  ། དེ་ཕྱིར་སླར་ཡང་ཆོས་སྐུའི་མཁའ་དབྱིངས་ལས།  ། ཐུགས་རྗེའི་མྱུར་མགྱོགས་རྟ་ལྗང་གིས་དྲངས་པའི།  ། མཆོག་གི་སྤྲུལ་སྐུའི་ཉི་གཞོན་གསར་པའི་འཛུམ།  ། མྱུར་དུ་སྟོན་ལ་བདག་ཅག་དབུགས་འབྱིན་གསོལ།  ། བསླུ་མེད་བླ་མ་ལྷ་ཡི་བྱིན་རླབས་དང་།  ། བཀའ་སྡོད་ཆོས་སྐྱོང་སྲུང་མའི་མཐུ་སྟོབས་དང་།  ། བདག་ཅག་དད་མོས་རྟེན་ཅིང་འབྲེལ་འབྱུང་མཐུས།  ། དཔལ་ལྡན་བླ་མའི་ཡང་སྲིད་མྱུར་གསལ་ཤོག། ཚོགས་གཉིས་ཟླ་བའི་མ་མའི་ལྟོ་བ་རུ།  ། ཉེར་སྦྲུམ་མཆོག་གི་སྤྲུལ་སྐུ་ཡིད་བཞིན་ནོར།  ། དམ་པའི་རང་རྟགས་གཟི་འོད་ལྷམ་མེ་བ།  ། མཁས་མང་གདེངས་ཅན་གཙུག་ན་མཛེས་གྱུར་ཅིག། ཕྱིན་དྲུག་བསྡུ་བཞིའི་རིན་ཆེན་བགྲང་ཡས་གྱིས།  ། ཉེར་གཏམས་རྨད་བྱུང་འཕྲིན་ལས་རྒྱ་མཚོ་ཆེ།  ། གྲགས་སྙན་རླབས་ཕྲེང་ཕྱོགས་བརྒྱར་འགྱེད་བཞིན་དུ།  ། རིས་མེད་སྐྱེ་དགུའི་ཉེར་འཚོར་རྒྱས་གྱུར་ཅིག། སྡེ་འདིར་རིག་གྲོལ་གཉིས་ལྡན་འདུས་པའི་ཚོགས།  ། རྒྱ་མཚོ་ལྟར་རྒྱས་ལུང་རིག་ཆོས་ཀྱི་དབྱིངས།  ། རྒྱུན་ཆད་མེད་པར་སྒྲོགས་པས་རྒྱལ་བའི་བསྟན།  ། སྲིད་མཐའི་བར་དུ་དར་ཞིང་རྒྱས་པར་ཤོག། ཅེས་རྒྱལ་བ་གཉིས་པའི་བསྟན་པ་རིན་པོ་ཆེའི་རྩ་ལག་དམ་པ།  འགྲོ་བ་ཀུན་གྱི་མགོན་སྐྱབས་དཔུང་གཉེན་དམ་པར་གྱུར་པ།  བཀའ་དྲིན་མཚུངས་ཟླ་མ་མཆིས་པའི་འདྲེན་མཆོག་འཇམ་དབྱངས་ཆོས་ཀྱི་རྒྱལ་པོ་དཀོན་མཆོག་འཇིགས་མེད་དབང་པོའི་མཆོག་གི་སྤྲུལ་པའི་སྐུ་མྱུར་ཕེབས་ཀྱི་གསོལ་འདེབས་འདོད་དོན་ལྷུན་གྲུབ་ཅེས་བྱ་བ་འདི་ནི།  བཤད་སྒྲུབ་བསྟན་པའི་འབྱུང་གནས་ཆོས་སྡེ་ཆེན་པོ་སྐུ་འབུམ་བྱམས་པ་གླིང་གི་ཚོགས་ཆེན་དགེ་བསྐོས་རབ་འབྱམས་པ་བློ་གྲོས་ཉི་མ།  བླ་བྲང་ཕྱག་མཛོད་རབ་འབྱམས་པ་ཡེ་ཤེས་ལྷུན་གྲུབ།  སྤྱི་གཉེན་རྒན་པ་རབ་འབྱམས་པ་བློ་བཟང་ཆོས་འཛིན།  གཞོན་པ་དཀའ་བཅུ་ངག་དབང་དཔལ་འབྱོར་གྲྭ་ཚང་དགེ་བསྐོས་རབ་འབྱམས་པ་ངག་དབང་ཆོས་གྲགས།  དགེ་རྒན་དཀའ་བཅུ་ཚུལ་ཁྲིམས་ཡར་འཕེལ།  ཚོ་དྲུག་རྒན་པ་རྣམས་དང་བཅས་འདུས་སྡེ་སྤྱི་ནས་ཚོགས་པའི་ཞལ་འདོན་མཛད་རྒྱུར་དགོས་ཞེས་ལྷ་རྫས་མཛོད་བཏགས།  དངུལ་གྱི་མཎྜལ་དང་བཅས་བསྐུལ་མ་མཛད་ཅིང་།  མི་ཉག་ཞབས་དྲུང་ཚུལ་ཁྲིམས་བསྟན་པའི་ཉི་མ་དང་།  རྒྱུད་པ་བླ་ཟུར་འཇམ་དབྱངས་དོན་གྲུབ་གཉིས་ཀྱིས་ཀྱང་ལྷ་རྫས་དང་བཅས་བསྐུལ་བ་དང་།  རང་གིས་ཀྱང་མཆོག་ཏུ་མོས་པས་མཚམས་སྦྱར་ཏེ།  དམ་པ་དེ་ཉིད་ཀྱི་སློབ་མའི་ཐ་ཤལ་ཤཱཀྱའི་དགེ་སློང་བློ་བཟང་ཆོས་ཀྱི་ཉི་མས་དད་གུས་ཤུགས་དྲག་པོས་སྦྱར་བ་དགེ་ལེགས་འཕེལ། །  ། །